I vinduet er et lille landskab stillet op med gummistøvler, en legetøjstraktor, kartofler og plasticgrise. En kærlig velkomsthilsen til borgmester Per Bach Laursen fra hans nye kolleger på rådhuset i Aars til minde om hans tidligere arbejde som landmand. - At man får sådan en velkomst her - det er jeg rørt over, siger Per Bach Laursen. Tirsdag havde den 55-årige Venstre-mand første dag på det nye arbejde. Og fra dag et er kalenderen fyldt op med aftaler, som spænder over alt fra vielser og 90 års fødselsdage til kommunale møder og nytårsfest i Farsø Pensionistforening. - Det er jeg er mest nervøs for ved sådan en kalender er at overse noget. Det kan stresse mig lidt. For jeg vil gerne leve op til de forventninger, der er. Per Bach Laursen overtager posten efter Knud Kristensen fra Konservative. Og han ved godt, hvor han er udfordret. - Vi har de sidste otte år haft en borgmester, der har været meget synlig. Jeg ved, at det bliver svært for mig at opnå samme synlighed, siger Per Bach Laursen. Han vil dog alligevel gøre forsøget – og første skridt er at fortælle folk, hvem han er. Kom med Per Bach Laursen på arbejde her:

Referat:
TV2 Nord følger de nye borgmestre i Nordjylland på de første arbejdsdage. Onsdag er det Venstres Per Bach Laursen.